***Vibrio harveyi*** je Gram-negatívna bioluminiscentná morská baktéria rodu *Vibrio*. Táto baktéria má tvar tyčinky, je pohyblivá (pomocou polárnych bičíkov), fakultatívne anaeróbna, halofilná a schopná fermentačného i respiračného metabolizmu. Nerastie pri teplotách pod 4 °C, optimálna teplota rastu je 30 – 35 °C. *V. harveyi* sa nachádza voľne v tropickej slanej vode, ako komenzál v črevnej mikroflóre morských živočíchov a ako primárny a oportunistický patogén v morských živočíchoch, napríklad koralov, ustríc, rakov, kreviet, morských koníkov a iných. Je zodpovedné za chorobu, ktorá napadá komerčne chované krevety. Okrem toho sa podľa vzoriek získaných na lodiach na oceánoch predpokladá, že je *V. harveyi* zodpovedné i za svetielkujúce more. Toto svetlo môže pokrývať až 16 000 km².

Quorum sensing
--------------

Skupiny baktérií *V. harveyi* spolu komunikujú pomocou quorum sensingu (QS), ktorým koordinujú bioluminiscenciu a virulenciu. QS bol najprv študovaný u *Aliivibrio fischeri*, čo je morská baktéria, ktorá využíva syntázu (LuxI) na tvorbu konkrétneho autoinduktoru (AI), ktorý sa viaže na konkrétny receptor (LuxR), ktorý potom ovplyvňuje expresiu génov. Tento „LuxI/R" QS bol identifikovaný i u iných druhov Gram-negatívnych baktérií. Napriek tomu, že *V. harveyi* je príbuzné *A. fischeri*, chýba mu LuxI/R QS systém a namiesto toho využíva hybridný QS, ktorý deteguje AI pomocou histidínkinázy viazanej na membráne a následnej kaskády, ktorá túto informáciu o hustote populácie premieňa na zmeny génovej expresie. Po tom, čo bol tento hybridný systém identifikovaný u *V. harveyi*, boli podobné systémy nájdené u mnohých ďalších druhov baktérií. Za riadenie translácie regulátorov, represorov a promótorov na základe hustoty buniek sú zodpovedné molekuly Qrr RNA. *V. harveyi* využíva druhý AI, nazývaný autonduktor-2 (AI-2), ktorý je nezvyčajný, pretože ho tvorí a deteguje mnoho rôznych baktérií, Gram-negatívnych aj Gram-pozitívnych. *V. harveyi* teda hralo dôležitú úlohu v porozumení medzidruhovej bakteriálnej komunikácie.

Referencie
----------

1. ↑  OWENS, Leigh; BUSICO-SALCEDO, Nancy. *The Biology of Vibrios*. [s.l.] : ASM Press, 2006. Vibrio harveyi: Pretty Problems in Paradise (Chapter 19).
2. ↑   *Vibrio harveyi*: a significant pathogen of marine vertebrates and invertebrates. *Letters in Applied Microbiology*, 2006, s. 119–214. DOI: 10.1111/j.1472-765X.2006.01989.x. PMID 16869892.
3. ↑   Quorum Sensing: Cell-to-Cell Communication in Bacteria. *Annual Review of Cell and Developmental Biology*, 2005, s. 319–346. DOI: 10.1146/annurev.cellbio.21.012704.131001. PMID 16212498.
4. ↑   Intercellular signalling in Vibrio harveyi: sequence and function of genes regulating expression of luminescence. *Molecular Microbiology*, 1993, s. 773–786. DOI: 10.1111/j.1365-2958.1993.tb01737.x. PMID 8231809.
5. ↑   Quorum sensing in Escherichia coli, Salmonella typhimurium, and Vibrio harveyi: a new family of genes responsible for autoinducer production. *Proceedings of the National Academy of Sciences*, 1999, s. 1639–44. DOI: 10.1073/pnas.96.4.1639. PMID 9990077.
6. ↑   The LuxS family of bacterial autoinducers: biosynthesis of a novel quorum-sensing signal molecule. *Molecular Microbiology*, 2001, s. 463–476. DOI: 10.1046/j.1365-2958.2001.02532.x. PMID 11489131.
7. ↑   Structural identification of a bacterial quorum-sensing signal containing boron. *Nature*, 2002, s. 545–549. DOI: 10.1038/415545a. PMID 11823863.

Externé odkazy
--------------

* *V. harveyi* na NCBI
* Vibrio na NCBI

Zdroj
-----

*Tento článok je čiastočný alebo úplný preklad článku Vibrio harveyi na anglickej Wikipédii.*